钦定古今图书集成/明伦汇编/官常典/第129卷 > 商
## 钦定古今图书集成/明伦汇编/官常典/第129卷 > 商

### 帝祖乙十五年命邠侯高圉

按：《竹书纪年》云云。

====帝盘庚十九年命邠侯亚圉====按：《竹书纪年》云云。

### 帝祖甲十三年命邠侯组绀

按：《竹书纪年》云云。

### 高宗武丁灭彭姓豕韦以刘累之后代之

按《左传襄公二十四年》：晋范宣子曰：“昔丐之祖，自虞
以上为陶唐氏，在夏为御龙氏，在商为豕韦氏，在周
为唐杜氏。晋主夏盟为范氏。”

〈注〉御龙氏，刘累也。豕韦，国名。唐、杜，二国名。殷末《豕韦》国于唐，周成王灭唐，迁之于杜，为杜伯。〈疏〉正义曰：《郑语》云：“祝融之后八姓，大彭、豕韦为商伯矣。”又曰：“彭姓，彭祖、豕韦，则商灭之矣。”贾逵云：“大彭、豕韦为商伯，其后世失道，殷德复兴而灭之。”然则商之初，豕韦国君为彭姓也，其后乃以刘累之后代之，亦不知殷之何王，灭彭姓而封累后也。昭二十九年传称：“夏王孔甲嘉刘累，赐氏曰御龙，以更豕韦之后。”则赐刘累，身封豕韦。而此云在商为豕韦氏者，杜于彼注云：“刘累，代彭姓之豕韦，累寻迁鲁县，豕韦复国，至商而灭。累之后世，复承其国为豕韦氏。”是杜解刘累及其后世再封豕韦之事。

昭公二十九年秋，龙见于绛郊。魏献子问于蔡墨曰：
“吾闻之，虫莫知于龙，以其不生得也。谓之知，信乎？”对
曰：“人实不知，非龙实知。古者畜龙，故国有豢龙氏，有
御龙氏。”献子曰：“是二氏者，吾亦闻之，而不知其故，是
何谓也？”对曰：“昔有飂叔安，有裔子曰董父，实甚好龙，
能求其耆，欲以饮食之，龙多归之，乃扰畜龙，以服事”
帝舜，帝赐之姓曰董，氏曰豢龙，封诸鬷川，鬷夷氏其
后也。故帝舜氏世有畜龙。及有夏孔甲，扰于有帝，帝
赐之乘龙，河汉各二，各有雌雄。孔甲不能食，而未获
豢龙氏。有陶唐氏既衰，其后有刘累，学扰龙于豢龙
氏，以事孔甲，能饮食之。夏后嘉之，赐氏曰“御龙”，以更
《豕韦》之后。龙一雌死，潜醢以食夏后，夏后飨之。既而
使求之，惧而迁于鲁县，范氏其后也。献子曰：“今何故
无之？”对曰：“夫物，物有其官，官修其方，朝夕思之，一日
失职，则死及之。失官不食，官宿其业，其物乃至，若泯
弃之物，乃坻服，郁湮不育，故有五行之官，是谓五官，
实列受氏姓，封为上公，祀为贵神。社稷五祀，是尊是
奉。木正曰句芒，火正曰祝融；金正曰蓐收；水正曰元
冥；土正曰后土。”龙，水物也，水官弃矣，故龙不生得。

〈注〉飂，古国也。叔安其君名豢龙，官名。官有世功则以官氏。鬷、水上夷，皆董姓，更代也。以刘累代彭姓之豕韦，累寻迁鲁县。豕韦复国，至商而灭。累之后世，复承其国为豕韦氏，在襄二十四年。不能致龙，故惧迁鲁县，自贬退也。〈疏〉正义曰：传言“以更豕韦之后”，则豕韦是旧国，废其君，以刘累代之。《郑语》云：“祝融之后八姓，大彭、豕韦为商伯矣。”又云“彭姓，彭祖豕韦，则商灭之矣。”如彼文，豕韦之国，至商乃灭，于夏王孔甲之时，彭姓豕韦未全灭也。又下云“刘累惧而迁于鲁县”，明是累迁之后，豕韦复国，至商乃灭耳。襄二十四年传范宣子自言其祖在夏为御龙氏，在商为豕韦氏，则刘累子孙复封豕韦，杜迹其事，知累之后世更复其国为豕韦氏也。

按《国语》郑史伯对桓公曰：“祝融能昭显天地之光明，
以生柔嘉材者也。”其后八姓于周，未有侯伯佐制物
于前代者，昆吾为夏伯矣，大彭、豕韦为商伯矣。当周
未有己姓，昆吾、苏、顾、温、董，董姓鬷夷、豢龙，则夏灭之
矣。彭姓彭祖、豕韦诸稽，则商灭之矣。秃姓舟人，则周
灭之矣。妘姓邬、郐路、偪阳，曹姓邹、莒，皆为采、卫。或在
王室，或在夷、翟，莫之数也。而又无令闻，必不兴矣。斟
姓无后，融之兴者，其在芈姓乎？

〈注〉大彭，陆终第三子曰篯，为彭姓，封于大彭，谓之彭祖。豕韦，彭姓之别封于豕韦者。殷衰，二国相继为商伯，其后世失道，殷复兴而灭之。鬷，董姓，己姓之别受氏为国者。飂叔安之裔子曰董父，以扰龙服事帝舜，赐姓曰董氏，曰豢龙，封之鬷川。当夏之兴，别封鬷夷于孔甲前而灭矣。

按《史记夏本纪》：“帝孔甲好方鬼神事，淫乱。夏后氏德
衰，诸侯畔之。天降龙二，有雌雄，孔甲不能食，未得豢
龙氏。陶唐既衰，其后有刘累，学扰龙于豢龙氏，以事
孔甲，孔甲赐之姓曰御龙氏。受豕韦之后，龙一雌死，
以食夏后，夏后使求，惧而迁去。”

〈注〉《贾逵》曰：“刘累之后，至商不绝，以代豕韦之后。祝融之后，封于豕韦，殷武丁灭之，以刘累之后代之。”

### 帝武乙三年命周公亶父赐以邠邑

按：《竹书纪年》：“武乙元年，邠迁于岐周。三年，命周公亶
父赐以邠邑。”

帝武乙三十四年，周公《季历》来朝，王赐地三十里，玉
十玨，马十匹。

按：《竹书纪年》云云。

### 帝太丁四年周公季历伐余无之戎克之命为牧师按竹书纪年云云

帝太丁十一年，锡周公季历圭瓒秬鬯，九命为伯按《竹书纪年》文“丁十一年，周公季历伐翳徒之戎，获
其三大夫，来献捷。王杀季历。”

〈注〉王嘉季历之功，锡之圭瓒秬鬯，九命为伯。既而执诸塞库，季历困而死，因谓文丁“杀季历。”〈按史记文丁作太丁〉

### 帝乙封郝骨氏之裔子期于郝

按《路史》：“太昊伏羲氏之弟，郝骨氏为帝，立制其裔孙
子期帝乙封之太原之郝。”

### 帝辛元年己亥王即位居殷命九侯周侯邘侯

按：《竹书纪年》云云。

“帝辛三十三年，锡西伯昌弓矢斧钺，得专征伐。”
按《史记殷本纪》：“纣以西伯昌、九侯鄂侯为三公。九侯
有好女，入之纣。九侯女不喜淫，纣怒杀之，而醢九侯。
鄂侯争之彊辨之疾，并脯鄂侯。西伯昌闻之窃叹。崇
侯知之，以告纣。纣囚西伯羑里。西伯之臣闳夭之徒，
求美女奇物善马以献纣，纣乃赦西伯。西伯出而献
洛西”之地，以请除炮烙之刑。纣乃许之，赐弓矢斧钺，
使得征伐为西伯。按《周本纪》：崇侯虎谮西伯于殷
纣曰：“西伯积善累德，诸侯皆向之，将不利于帝。”帝纣
乃囚西伯于羑里。闳夭之徒患之，乃求有莘氏美女，
骊戎之文马，有熊九驷，他奇怪物，因殷嬖臣费仲而
献之纣。纣大悦曰：“此一物足以释西伯，况其”多乎？乃
赦西伯，赐之弓矢斧钺，使西伯得征伐。曰：谮！西伯者，
崇侯虎也。

按：《竹书纪年》：“帝辛三十三年，密人降于周师，遂迁于
程。王锡命西伯，得专征伐。